10 การควบคุมภายใน

เพื่อตอบสนองแนวคิด เรื่อง ธรรมาภิบาล ผ่านการประยุกต์ใช้หลักการกำกับดูแลกิจการที่ดี
ของตลาดหลักทรัพย์แห่งประเทศไทย โดยมุ่งพัฒนาระบบการบริหารจัดการที่ดี
มีประสิทธิภาพและโปร่งใสต่อผู้ที่เกี่ยวข้องทุกฝ่าย บริษัทฯ จึงได้กำหนดโครงสร้างการบริหาร
ให้สอดคล้องต่อผลกระทบของธุรกิจทั้งภายในและภายนอก
พร้อมทั้งกำหนดให้มีการประชุมในระดับต่างๆ ของบริษัทฯ เพื่อควบคุมการดำเนินธุรกิจของบริษัทฯ
ให้อยู่ในเกณฑ์ที่กำหนด มีประสิทธิภาพและมีความโปร่งใสต่อผู้มีส่วนได้ส่วนเสียทุกฝ่าย บริษัทฯ
ได้จัดแบ่งการประชุมเป็นลำดับ เพื่อสนับสนุนการควบคุมภายในของบริษัทฯ และบริษัทในเครือ ดังนี้

-   การประชุมของฝ่ายจัดการเพื่อติดตามความคืบหน้าของโครงการ
    ดำเนินการตามมติจากคณะกรรมการต่างๆและรวมถึงการจัดการด้านธุรกิจของบริษัทฯ
    กำหนดให้มีการประชุมเดือนละ 2 ครั้ง

-   การประชุมของคณะกรรมการกำหนดค่าตอบแทน คณะกรรมการตรวจสอบ คณะกรรมการ
    ลงทุนและบริหารความเสี่ยง เพื่อดำเนินการกำกับดูแล และติดตามการดำเนินงานตามขอบเขต
    ที่ได้รับมอบหมาย กำหนดให้มีการประชุมอย่างน้อยไตรมาสละ 1 ครั้ง
    โดยกำหนดให้รายงานผลการดำเนินงาน และมติจากการประชุมให้คณะกรรมการบริษัทฯ
    ทราบด้วยทุกครั้ง

-   การประชุมคณะกรรมการบริษัทฯ เพื่อกำกับดูแลกิจการให้อยู่ในแผนการดำเนินธุรกิจของบริษัทฯ
    และสอดคล้องตามหลักธรรมาภิบาล กำหนดให้มีการประชุมเดือนละ 1 ครั้ง

คณะกรรมการบริษัทฯได้พิจารณาผลการดำเนินงานของคณะกรรมการชุดต่างๆ
และผลการดำเนินงานของบริษัทฯ จากการประชุมตลอดปีงบประมาณ 2545
ได้สรุปผลการควบคุมภายในของบริษัทฯ ว่ายังอยู่ในเกณฑ์ที่ดี
สามารถควบคุมการดำเนินงานให้เกิดประสิทธิผลตามที่กำหนดได้
ซึ่งเป็นผลจากการควบคุมภายในในด้านต่างๆ ดังนี้

10.1 องค์กรและสภาพแวดล้อม

คณะกรรมการบริษัทฯ กำหนดให้จัดทำแผนการดำเนินธุรกิจของบริษัทฯ (Corporate plan)
เพื่อใช้เป็นแนวทางดำเนินธุรกิจในช่วงระยะเวลา 3 ปี ปัจจุบันอยู่ระหว่างปีงบประมาณ
2545-2547 โดยได้จัดทำแผนปฏิบัติการประจำปี เพื่อใช้เป็นแนวทางปฏิบัติงานของแต่ละปีอีกด้วย
พร้อมกันนี้คณะกรรมการบริษัทฯ มีนโยบายให้นำเกณฑ์ประเมินผลประสิทธิภาพการดำเนินงาน (Key
Performance Indicator) ซึ่งสามารถวัดผลได้อย่างชัดเจน
มาใช้เพื่อประเมินประสิทธิภาพการทำงานในฝ่ายและโครงการต่างๆ รวมถึงการเผยแพร่
จริยธรรมทางธุรกิจที่เหมาะสมต่อลักษณะการบริหารจัดการของบริษัทฯ
ให้แก่พนักงานและผู้บริหารที่เกี่ยวข้อง
เพื่อมุ่งเน้นไม่ให้เกิดการทุจริตทางการเงินต่อผู้เกี่ยวข้องทุกฝ่าย

10.2 การบริหารความเสี่ยง

คณะกรรมการบริษัทฯ
โดยคณะกรรมการตรวจสอบดำเนินการประเมินปัจจัยความเสี่ยงซึ่งมีผลกระทบต่อการประกอบธุรกิจของบริษัทฯ
ทั้งจากปัจจัยภายนอกและภายในที่คาดว่าจะประสบ ซึ่งคณะกรรมการลงทุนและบริหารความเสี่ยง
ได้กำหนดมาตรการในการลดความเสี่ยงและติดตามเหตุการณ์ที่เป็นปัจจัยความเสี่ยงเหล่านั้นอย่างสม่ำเสมอ
เช่น นโยบายของหน่วยงานราชการที่เปลี่ยนแปลง ซึ่งจากการประสานงานที่ผ่านมา บริษัทฯ
ยังคงได้รับความร่วมมือจากหน่วยงานราชการที่เกี่ยวข้องด้วยดีมาตลอด
การติดตามการเปลี่ยนแปลงของอัตราแลกเปลี่ยนทางการเงิน การเปลี่ยนแปลงแนวการวางท่อ
การลดความเสี่ยงทางวงเงินลงทุน การบำรุงรักษาเชิงป้องกันระบบท่อ
เพื่อป้องกันการเสียหายของท่อและการสูญหายของน้ำ การตรวจสอบระบบเทคโนโลยี เป็นต้น
ปัจจัยเสี่ยงที่ประเมินพบจะได้รับการปรับปรุงจากฝ่ายที่เกี่ยวข้อง
และได้รับการทบทวนประสิทธิภาพของการแก้ไข
โดยฝ่ายจัดการได้ร่วมประชุมหารือกับสำนักตรวจสอบและคณะกรรมการตรวจสอบทุกไตรมาส

10.3 การควบคุมการปฏิบัติงานของฝ่ายบริหาร

บริษัทฯ
ได้กำหนดขอบเขตอำนาจหน้าที่และวงเงินอนุมัติของฝ่ายบริหารในแต่ละระดับอย่างชัดเจนและเป็นระเบียบปฏิบัติที่เป็นลายลักษณ์อักษร
รวมทั้งมีการแบ่งแยกอำนาจหน้าที่ความรับผิดชอบขั้นตอนการทำธุรกรรมด้านการเงิน ในด้านต่างๆ
การจัดซื้อ การอนุมัติเอกสารการซื้อขายตามวงเงินที่กำหนด
การบันทึกบัญชีและข้อมูลสารสนเทศด้านต่างๆ และการดูแลจัดเก็บทรัพย์สินออกจากกันโดยเด็ดขาด
เพื่อป้องกันการกระทำที่อาจเป็นเหตุแห่งการทุจริตได้

ในการทำธุรกรรมระหว่างบริษัทฯ กับผู้ถือหุ้น บริษัทฯ
จะพิจารณาความเสี่ยงต่อการปฏิบัติที่ไม่โปร่งใสในเอกสารหรือสัญญาการซื้อ-ขายนั้น
โดยมอบหมายให้นิติกรที่มีความชำนาญเป็นผู้ดำเนินการ
จนกระทั่งได้เอกสารหรือสัญญาการซื้อ-ขายที่ถูกต้อง เช่นเดียวกับการทำธุรกรรมกับผู้ส่งมอบ
(Supplier) ผู้อยู่ภายใต้สัญญา (Sub contractor) และลูกค้าด้วย

การลงทุนในบริษัทในเครือ บริษัทฯ มีการติดตามการผลดำเนินงานของบริษัทนั้นอย่างสม่ำเสมอ
โดยได้แต่งตั้งกรรมการบริษัทฯ ผู้ชำนาญในธุรกิจนั้น เป็นกรรมการในบริษัทนั้นด้วย
เพื่อดูแลการดำเนินงานไม่ให้ขัดแย้งกับผลประโยชน์ของบริษัทฯ
และไม่ผิดต่อกฎหมายหรือข้อบังคับที่เกี่ยวข้อง บริษัทฯ
ได้กำหนดให้บริษัทในเครือรายงานผลการดำเนินงานและการเปลี่ยนแปลงที่เกิดขึ้นให้คณะกรรมการบริษัทฯ
รับทราบอยู่เสมอเมื่อมีการเปลี่ยนแปลงใดๆ เกิดขึ้น

10.4 ระบบสารสนเทศและการสื่อสารข้อมูล

บริษัทฯ ให้ความสำคัญต่อระบบสารสนเทศและการสื่อสารข้อมูลเกี่ยวกับข้อมูลบริษัทฯ
ฐานะทางการเงิน และข่าวสารจากสื่อมวลชนที่เกี่ยวกับบริษัทฯ โดยบริษัทฯ
กำหนดนโยบายการบัญชีที่สอดคล้องกับมาตรฐานการบัญชีของประเทศไทย
มีการจัดเตรียมข้อมูลที่สำคัญต่างๆ
ทางด้านการเงินและผลกำไรประจำปีต่อที่ประชุมคณะกรรมการบริษัทฯ
และผู้ถือหุ้นอย่างเพียงพอบนพื้นฐานของข้อมูลทางสถิติที่ แม่นยำ
และเป็นปัจจุบันด้วยระยะเวลาที่เหมาะสม

ระบบการจัดเก็บข้อมูลและเอกสารของบริษัทฯ เช่น รายงานการประชุมผู้ถือหุ้น
รายงานการประชุมคณะกรรมการบริษัทฯ ระเบียบปฏิบัติของบริษัทฯ บันทึกกระบวนการแก้ไข
ปรับปรุงความเสี่ยงของธุรกิจ รวมถึงเอกสารประกอบการบันทึกบัญชีที่บันทึกอย่างละเอียดครบถ้วน
ซึ่งจำเป็นต้องจัดเก็บเป็นหมวดหมู่ บริษัทฯ ได้นำระบบฐานข้อมูลมาใช้
เพื่อมุ่งเน้นให้สามารถค้นหาข้อมูลและประมวลผลได้อย่างถูกต้อง
ซึ่งสามารถตรวจสอบข้อมูลย้อนกลับได้โดยง่าย ในกรณีที่จำเป็น

สารสนเทศที่เผยแพร่ออกสู่สาธารณะ เช่น รายงานประจำปี ข้อมูลของบริษัทฯ
ที่เผยแพร่ทางอินเตอร์เน็ตต้องได้รับการพิจารณาความเหมาะสม และความถูกต้องของข้อมูลนั้น
ตามหลักการกำกับดูแลกิจการที่ดี 15 ข้อ
ของตลาดหลักทรัพย์แห่งประเทศไทยจากฝ่ายจัดการที่เกี่ยวข้อง บริษัทฯ
กำหนดให้ฝ่ายจัดการเป็นผู้รับรองความถูกต้องของข้อมูลที่ได้จัดเตรียมไว้
โดยมีการรับรองความเหมาะสมจากคณะกรรมการบริษัทฯ ก่อนเผยแพร่ทุกครั้ง

10.5 ระบบการติดตาม

บริษัทฯ มีการติดตามผลการดำเนินงานของฝ่ายต่างๆ ผ่านระบบฐานข้อมูลโครงการของบริษัทฯ
โดยมีการรายงานความคืบหน้าจากฝ่ายต่างๆ ทุกเดือน
เพื่อเทียบกับเกณฑ์ประเมินผลประสิทธิภาพการดำเนินงาน (Key Performance Indicator)
ที่ได้กำหนดไว้ ฝ่ายจัดการเป็นผู้พิจารณาผลการดำเนินงานและกำหนดแนวทางแก้ไข
ในการประชุมประจำเดือน นอกจากนี้บริษัทฯ
ยังกำหนดให้มีการรายงานความคืบหน้าของโครงการต่างๆ ต่อคณะกรรมการบริษัทฯ
เป็นประจำทุกไตรมาส ฝ่ายจัดการจะกำหนดแนวทางการแก้ไขที่เหมาะสม
เพื่อปรับปรุงผลการดำเนินงานที่ไม่เป็นไปตามเกณฑ์ที่กำหนดไว้และบันทึกผลการ แก้ไขที่เกิดขึ้น
เพื่อใช้เป็นข้อมูลสำหรับประเมินประสิทธิผลของแนวทางที่ได้กำหนดไว้

ระบบการควบคุมภายในของบริษัทฯ ได้รับการตรวจติดตามโดยสำนักตรวจสอบ
เพื่อประเมินความสอดคล้องของการดำเนินงานตามระเบียบของบริษัทฯ
ผลการตรวจติดตามจะรายงานโดยตรงต่อคณะกรรมการตรวจสอบ
ซึ่งรวมถึงมติของคณะกรรมการตรวจสอบเพื่อดำเนินการแก้ไขประเด็นความไม่
สอดคล้องที่พบจากการตรวจ
จะได้รับการติดตามผลโดยสำนักตรวจสอบและรายงานต่อคณะกรรมการตรวจสอบเช่นเดียวกัน
ผลการตรวจติดตามภายในและมติจากคณะกรรมการตรวจสอบจะได้รับการรายงานต่อคณะกรรมการบริษัทฯ
พิจารณาทุกไตรมาส โดยสำนักตรวจสอบมีหน้าที่ติดตามผลจากการพิจารณาโดยคณะกรรมการบริษัทฯ
ให้ดำเนินการเพื่อรายงานผลให้ทราบต่อไป
ระบบการควบคุมภายในรวมถึงการรายงานผลให้คณะกรรมการบริษัทฯ
ได้มีการกำหนดเป็นคู่มือคณะกรรมการตรวจสอบ และคู่มือการบริหารงานสำนักตรวจสอบ
ซึ่งถือเป็นหลักปฏิบัติสำหรับติดตามระบบการควบคุมภายในของบริษัทฯ